จิราธิวัฒน์ ตระกูลที่รวยอันดับ 2 ของประเทศไทย
ถ้าถามว่าตระกูลที่รวยสุดของไทยคือใคร คำตอบคือ ตระกูลเจียรวนนท์ เจ้าของเครือซีพี แต่ถ้าถามว่าอันดับสองคือตระกูลไหน คำตอบคือ “จิราธิวัฒน์” ตระกูลนี้เป็นเจ้าของห้างเซ็นทรัลที่เรารู้จักกัน รู้ไหมว่า จุดเริ่มต้นของเรื่องราวนี้เกิดขึ้นเมื่อ 70 ปีที่แล้ว โดยชาวจีนผู้อพยพมาอาศัยที่เมืองไทย  เรื่องราวเป็นมายังไง ลงทุนแมนจะเล่าให้ฟัง
19 ส.ค. 2561

จิราธิวัฒน์ ตระกูลที่รวยอันดับ 2 ของประเทศไทย / โดย ลงทุนแมน
ถ้าถามว่าตระกูลที่รวยสุดของไทยคือใคร
คำตอบคือ ตระกูลเจียรวนนท์ เจ้าของเครือซีพี
แต่ถ้าถามว่าอันดับสองคือตระกูลไหน
คำตอบคือ “จิราธิวัฒน์”
ตระกูลนี้เป็นเจ้าของห้างเซ็นทรัลที่เรารู้จักกัน
รู้ไหมว่า
จุดเริ่มต้นของเรื่องราวนี้เกิดขึ้นเมื่อ 70 ปีที่แล้ว
โดยชาวจีนผู้อพยพมาอาศัยที่เมืองไทย
เรื่องราวเป็นมายังไง ลงทุนแมนจะเล่าให้ฟัง
ห้างสรรพสินค้าเซ็นทรัล ก่อตั้งโดยคุณเตียง จิราธิวัฒน์ หรือชื่อเดิมคือเตียง แซ่เจ็ง เป็นชาวจีนอาศัยอยู่ที่เกาะไหหลำ
โดยในปี 2446 เกาะไหหลำเกิดความไม่สงบขึ้น คุณเตียงจึงต้องอพยพมาอยู่เมืองไทย
คุณเตียงอยู่ที่เมืองไทยได้ปีเดียว เหตุการณ์ที่บ้านเกิดก็ได้สงบลง จึงกลับไหหลำ เพื่อศึกษาหาความรู้เพิ่มเติม
เมื่อคุณเตียงอายุ 21 ปีเขาตัดสินใจครั้งสำคัญกลับมาที่ประเทศไทยอีกครั้ง ซึ่งการกลับมาครั้งนี้ คุณเตียงตั้งใจจะลงหลักปักฐานกับครอบครัวที่ประเทศไทยอย่างจริงจัง
เขาเริ่มอาชีพด้วยการขายข้าวสาร และของเบ็ดเตล็ดที่ร้านขายของชำ ทำได้สัก 2 ปี ก็มีเงินเก็บประมาณ 300 บาท เขากับภรรยาจึงออกมาเปิดร้านค้าของตนเอง แถวบางขุนเทียน พร้อมกับซื้อเรือเอาไว้ขายของตามแม่น้ำย่านฝั่งธน
ช่วงปี 2488 หลังสงครามโลกครั้งที่ 2 สิ้นสุดลง คุณเตียงย้ายไปเปิดร้านขายหนังสือนำเข้าจากต่างประเทศแถวสี่พระยา ด้วยเงินทุน 2,000 บาท
และนั่นเป็นจุดเริ่มต้นของการนำสินค้าอื่นๆ เข้ามาขาย เนื่องจากคุณเตียงและลูกชายมักพลิกหน้าหนังสือต่างๆ ที่โฆษณาในแมกกาซีน แล้วเกิดไอเดียในการนำเข้าสินค้าที่มีคุณภาพ และทันสมัย เข้ามาขาย ในประเทศไทย
ระหว่างปี 2493-2496 ได้เกิดสงครามเกาหลีขึ้น ช่วงนั้นประเทศไทยประสบกับภาวะเศรษฐกิจตกต่ำ รัฐบาลประกาศให้มีการควบคุมสินค้านำเข้า รวมทั้งการแลกเปลี่ยนเงินตราต่างประเทศ
แต่สิ่งนี้ ทำให้ร้านของคุณเตียงขายดิบขายดี เพราะเขาได้ต้นทุนสินค้าที่ต่ำจากการนำเข้ามาก่อนหน้านี้ ทำให้เขาขายได้กำไรหลายเท่าและนี่น่าจะเป็นจุดเปลี่ยนที่สำคัญในการสะสมทุนของคุณเตียง ภายในระยะเวลาเพียง 4 ปีที่มาเปิดร้านที่สี่พระยา
ในปี 2499 คุณเตียงพร้อมด้วยลูกชายทั้งสาม คือ คุณสัมฤทธิ์, คุณวันชัย และ คุณสุทธิพร ได้ร่วมกันก่อตั้งห้างสรรพสินค้าเซ็นทรัลแห่งแรกขึ้นในย่านวังบูรพาซึ่งถือเป็นย่านการค้าแห่งใหม่ที่กำลังเติบโตอย่างรวดเร็วในสมัยนั้น
ห้างเซ็นทรัลแห่งแรกนี้ตั้งอยู่บนเนื้อที่ 100 ตารางวา โดยเมื่อรวมค่าก่อสร้างแล้วเป็นเงินทั้งสิ้น 3 ล้านบาท
สาขาแรกนี้ประสบความสำเร็จอย่างมาก
ทำให้ครอบครัวจิราธิวัฒน์ ต้องการขยายสาขาไปแถวเยาวราช และราชประสงค์
แต่เรื่องก็ไม่ง่ายอย่างที่คิด..
สาขาที่เยาวราชเปิดได้ไม่นานต้องปิดตัวลง เพราะไม่สามารถแข่งขันกับห้องแถวของคนจีนแบบดั้งเดิมได้
ส่วนที่ราชประสงค์ยิ่งแล้วใหญ่ เมื่อต้องมาเจอกับห้างไดมารู ของญี่ปุ่น จึงทำให้ไม่ประสบความสำเร็จเช่นกัน
อย่างไรก็ตาม แม้ช่วงนั้นจะล้มเหลว แต่ครอบครัวจิราธิวัฒน์ก็ยังคงมุ่งมั่นขยายกิจการอย่างไม่ย่อท้อ
ในปี 2511 เซ็นทรัล สาขาสีลมก็ได้เปิดขึ้น
ต่อมาในปี 2516 ก็เปิดสาขาชิดลม ซึ่งนับเป็นห้างสรรพสินค้าที่ทันสมัยที่สุดของประเทศไทย ในสมัยนั้น
ก่อนที่จะเปิดสาขาอื่นๆ และ เปิดศูนย์การค้าให้มีพื้นที่เช่า ตามมาอีกหลายแห่ง รวมถึงเปิดธุรกิจโรงแรม เปิดธุรกิจร้านอาหาร อีกด้วย
ตัวอย่างรายได้และกำไรของบริษัทในเครือเซ็นทรัล ในปี 2560
บริษัท สรรพสินค้าเซ็นทรัล จำกัด รายได้ 40,784 ล้านบาท กำไร 3,132 ล้านบาท
บริษัท เซ็นทรัลพัฒนา จำกัด (มหาชน) รายได้ 35,456 ล้านบาท กำไร 13,568 ล้านบาท
บริษัท โรบินสัน จำกัด (มหาชน) รายได้ 30,860 ล้านบาท กำไร 2,742 ล้านบาท
บริษัท โรงแรมเซ็นทรัลพลาซ่า จำกัด (มหาชน) รายได้ 20,345 ล้านบาท กำไร 1,991 ล้านบาท
ปัจจุบันเซ็นทรัลยังมีบริษัทในเครือนอกจากที่กล่าวมาอีกมากมาย ครอบคลุมตั้งแต่ ซูเปอร์มาร์เก็ต ร้านสะดวกซื้อ ร้านเครื่องใช้ไฟฟ้า ร้านอุปกรณ์กีฬา ร้านหนังสือ ร้านวัสดุก่อสร้าง ไปจนถึงห้างสรรพสินค้าที่ต่างประเทศ เรียกได้ว่าเครือเซ็นทรัลเป็นหนึ่งในบริษัทที่เป็นผู้นำด้านค้าปลีกของประเทศไทย
จากเด็กหนุ่มชาวจีนผู้อพยพเข้ามาตั้งรกรากที่ประเทศไทยมาจนถึงวันนี้ วันที่ลูกหลานของเขามีทรัพย์สินรวมกันมากถึง 6.6 แสนล้านบาท มากสุดเป็นอันดับ 2 ของประเทศไทย
จากวันแรกที่คุณเตียงเปิดร้านขายของด้วยเงินทุนเริ่มต้น แค่ 2,000 บาท
แม้แต่ตัวเขาเองก็คงไม่คิดว่า จากจุดนั้น จะทำให้ครอบครัวจิราธิวัฒน์สร้างอาณาจักรเซ็นทรัลมาถึงจุดนี้ได้
จากหลายบทความที่ลงทุนแมนเคยเขียน ทำให้เราได้เห็นว่ามีเศรษฐีจำนวนไม่น้อยที่เริ่มต้นจากจุดเล็กๆ
แล้วค่อยสะสม ขยายกิจการไปเรื่อยๆ จนกลายเป็นอาณาจักรขนาดใหญ่
สำหรับเรา ถ้าเราเริ่มจากจุดเล็กๆ ค่อยๆ สะสม และขยาย สุดท้ายก็อาจจะประสบความสำเร็จเหมือนเซ็นทรัลก็เป็นได้..
----------------------
ติดตามเรื่องราวน่าสนใจอื่นๆ แบบเรียลไทม์ได้ที่แอปพลิเคชันลงทุนแมน โหลดฟรีทั้ง iOS และ android 
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
Reference
-
-
-
-
-
-